Chefredaktør for BT, Jens Grund, langer hårdt ud efter Ekstra Bladet i deres dækning af ubådssagen. Er Peter Madsen dømt på forhånd?

Ubåden, der sank. Den svenske journalist, der forsvandt. Og opfinderen, der er sigtet for drab.

Mange kender ham som Raket-Madsen - Opfinder-iværksætteren med stor interesse for raketter og ubåde. Video: Anne Brandbjerg

Sagen om Peter Madsen er blevet omdrejningspunkt for en lang række artikler i medierne.

Særligt en af de artikler blev debatteret i søndagens Presselogen. Det drejer sig om en artikel, hvor tidligere efterforskningsleder og kriminalkommissær, Kurt Kragh, er citeret for at sige, at han "...tror, at Peter Madsen har dumpet liget af den unge journalist et sted i havet".

Du kan læse artiklen her

- Den specifikke historie fra Ekstra Bladet brugte vi som skrækeksempel på vores redaktionsmøde, siger Jens Grund, chefredaktør for BT, i Presselogen.

Han fremhæver ovenstående citat fra Kurt Kragh som "en advarsel på, hvor langt man ikke skal gå".

- I det øjeblik Kim Wall dukker op, eller det viser sig, at han ikke bliver dømt eller der er en tredje gerningsmand, så er det faktisk en inkriminering af Peter Madsen, siger han.

Også Jacob Nybroe, chefredaktør for Jyllands-Posten, er kritisk over fremstillingen:

- Vi sidder alle sammen i denne her situation: Der er en ubåd, der er en dame, der er væk, og der er en mand, der er fængslet. Det er sådan set det eneste, vi ved. Problemet med den her journalistik er, at vi lægger en spekulation oven på en spekulation.

Ekstra Bladet: Det er legitimt

Men chefredaktør for Ekstra Bladet, Karen Bro, er ikke enig i kritikken:

- Jeg synes, det er legitimt, at man spørger en meget erfaren drabsefterforsker, hvad scenarierne kan være i en sag, der er så stor som denne her. Det, der er vigtigt, er, at man i samme artikel får sagt, at vi har med en sigtelse at gøre, og at manden nægter sig skyldig, sagde Karen Bro i Presselogen.